CELEX: 32020R1819
Language: bg
Date: 2020-12-02 00:00:00
Title: Регламент (ЕС) 2020/1819 на Комисията от 2 декември 2020 година за изменение на приложение II към Регламент (ЕО) № 1333/2008 на Европейския парламент и на Съвета по отношение на употребата на оцветители при заместители на сьомга (текст от значение за ЕИП)

3.12.2020   
               
               
                  BG
               
               
                  Официален вестник на Европейския съюз
               
               
                  L 406/26
               
            
         РЕГЛАМЕНТ (ЕС) 2020/1819 НА КОМИСИЯТА
         от 2 декември 2020 година
         за изменение на приложение II към Регламент (ЕО) № 1333/2008 на Европейския парламент и на Съвета по отношение на употребата на оцветители при заместители на сьомга
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 10, параграф 3 от него,
         като има предвид, че:
         
                     (1)
                  
                  
                     В приложение II към Регламент (ЕО) № 1333/2008 се установява списък на Съюза на добавките в храните, одобрени за употреба в храни, и условията за тяхната употреба.
                  
               
                     (2)
                  
                  
                     Този списък може да се актуализира в съответствие с общата процедура, посочена в член 3, параграф 1 от Регламент (ЕО) № 1331/2008 на Европейския парламент и на Съвета (2), по инициатива на Комисията или при постъпване на заявление.
                  
               
                     (3)
                  
                  
                     Съгласно приложение II към Регламент (ЕО) № 1333/2008, изменен с Регламент (ЕС) № 232/2012 на Комисията (3), Сънсет жълто FCF/Жълто-оранжев S (Е 110) и Понсо 4R, Кохинил червено А (Е 124) понастоящем са разрешени като добавки в храните в категория храни 09.2 „Преработена риба и преработени продукти от рибарството, включително мекотели и ракообразни“ за употреба само в заместители на сьомга на основата на видовете риби Theragra chalcogramma и Pollachius virens, като и за двете вещества максималното ниво е 200 mg/kg. На 15 юли 2014 г. и на 23 септември 2009 г. Органът издаде становища за определяне на допустимата дневна доза (ДДД) за Сънсет жълто FCF/Жълто-оранжев S (Е 110) (4) на 4 mg/kg телесно тегло/ден и ДДД за Понсо 4R, Кохинил червено А (Е 124) (5) на 0,7 mg/kg телесно тегло/ден. В становищата си от 15 юли 2014 г. и 21 април 2015 г. (6) Органът заключи, че нито една от изчислените стойности на експозицията не надвишава съответната ДДД на тези добавки за всяка група от населението.
                  
               
                     (4)
                  
                  
                     На 4 февруари 2019 г. беше подадено заявление за изменение на условията на употреба на Сънсет жълто FCF/Жълто-оранжев S (E 110) и Понсо 4R, Кохинил червено А (Е 124), съдържащи се в категория храни 09.2 „Преработена риба и преработени продукти от рибарството, включително мекотели и ракообразни“, за да се разреши употребата на тези вещества в заместители на сьомга на основата на вида риба Clupea harengus. В заявлението се иска разрешение за настоящото максимално ниво от 200 mg/kg, но се пояснява, че действителните нива на употреба са много по-ниски — в диапазона между една и две десети от максималното ниво и за двете вещества. На държавите членки бе предоставен достъп до заявлението в съответствие с член 4 от Регламент (ЕО) № 1331/2008.
                  
               
                     (5)
                  
                  
                     Когато се употребяват като оцветители, Сънсет жълто FCF/Жълто-оранжев S (E 110) и Понсо 4R, Кохинил червено А (Е 124) придават желания траен оттенък, подобряват органолептичните свойства и увеличават визуалната привлекателност на заместителите на сьомга на основата на вида риба Clupea harengus.
                  
               
                     (6)
                  
                  
                     В съответствие с член 3, параграф 2 от Регламент (ЕО) № 1331/2008 Комисията трябва да изиска становището на Европейския орган за безопасност на храните („Органа“), за да актуализира списъка на Съюза на добавките в храните, установен в приложение II към Регламент (ЕО) № 1333/2008, освен в случаите, когато не съществува вероятност въпросната актуализация да има отражение върху човешкото здраве.
                  
               
                     (7)
                  
                  
                     Сънсет жълто FCF/Жълто-оранжев S (E 110) и Понсо 4R, Кохинил червено А (Е 124) са разрешени за употреба в широка гама от храни. Последните извършени от Органа оценки на експозицията, упоменати в съображение 3, потвърдиха, че общата експозиция е значително под тяхната ДДД дори при най-консервативния сценарий за максималните нива, предвидени в законодателството. Разрешените видове употреба в заместители на сьомга на основата на Theragra chalcogramma и Pollachius virens бяха обхванати от тези оценки на експозицията. Тъй като заместителите на сьомга на основата на Clupea harengus са предназначени за алтернатива на заместителите на сьомга на основата на Theragra chalcogramma и Pollachius virens, консумацията на заместители на сьомга от потребителите не би следвало да се промени съществено. Освен това нивата на употреба на Сънсет жълто FCF/Жълто-оранжев S (E 110) и Понсо 4R, Кохинил червено А (Е 124), необходими за постигане на желания ефект в заместители на сьомга на основата на Clupea harengus, са значително по-ниски от разрешените максимални нива. Следователно не се очаква, че предложената употреба ще има значително въздействие върху общата експозиция на потребителите на тези добавки в храните, поради което тя следва да остане под ДДД.
                  
               
                     (8)
                  
                  
                     Вписванията за група II, група III и ликопен (E 160d) в категория храни 09.2 „Преработена риба и преработени продукти от рибарството, включително мекотели и ракообразни“ понастоящем се отнасят само за „заместители на сьомга“. За да се осигури яснота и правна сигурност по отношение на този израз, формулировката на тези вписвания следва да бъде изменена така, че да се указва, че разрешената употреба се отнася за „заместители на сьомга на основата на видовете риби Theragra chalcogramma, Pollachius virens и Clupea harengus.“
                  
               
                     (9)
                  
                  
                     Поради това е целесъобразно да се измени категория храни 09.2 „Преработена риба и преработени продукти от рибарството, включително мекотели и ракообразни“ в част Д от приложение II към Регламент (ЕО) № 1333/2008, за да се разреши употребата на Сънсет жълто FCF/Жълто-оранжев S (E 110) и Понсо 4R, Кохинил червено А (Е 124) в заместители на сьомга на основата на вида риба Clupea harengus, и във вписванията за група II, група III и ликопен (E 160d) да се включат видовете риби, на чиято основа могат да са „заместителите на сьомга“.
                  
               
                     (10)
                  
                  
                     Поради това приложение II към Регламент (ЕО) № 1333/2008 следва да бъде съответно изменено.
                  
               
                     (11)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Приложение II към Регламент (ЕО) № 1333/2008 се изменя в съответствие с приложението към настоящия регламент.
         
         
            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 2 декември 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 354, 31.12.2008 г., стр. 16.
         
            (2)  Регламент (ЕО) № 1331/2008 на Европейския парламент и на Съвета от 16 декември 2008 г. за установяване на обща разрешителна процедура за добавките в храните, ензимите в храните и ароматизантите в храните (ОВ L 354, 31.12.2008 г., стр. 1).
         
            (3)  Регламент (ЕС) № 232/2012 на Комисията от 16 март 2012 г. за изменение на приложение II към Регламент (ЕО) № 1333/2008 на Европейския парламент и на Съвета по отношение на условията за употреба и нивата на употреба на Хинолиново жълто (E 104), Сънсет жълто FCF/Жълто-оранжев S (E 110) и Понсо 4R, Кохинил червено A (E 124) (ОВ L 78, 17.3.2012 г., стр. 1).
         
            (4)  EFSA Journal (Бюлетин на ЕОБХ), 2014; 12(7):3765.
         
            (5)  EFSA Journal (Бюлетин на ЕОБХ), 2009; 7(11):1328.
         
            (6)  EFSA Journal (Бюлетин на ЕОБХ), 2015; 13(4):4073.
      
      
         
            ПРИЛОЖЕНИЕ
            Част Д от приложение II към Регламент (ЕО) № 1333/2008, относно категория храни 09.2 „Преработена риба и преработени продукти от рибарството, включително мекотели и ракообразни“, се изменя, както следва:
            
                        1)
                     
                     
                        вписванията за група II и група III се заменят със следното:
                        
                                     
                                 
                                 
                                    „Група II
                                 
                                 
                                    Оцветители при quantum satis
                                    
                                 
                                 
                                    
                                       quantum satis
                                    
                                 
                                 
                                     
                                 
                                 
                                    само сурими и подобни продукти и заместители на сьомга на основата на Theragra chalcogramma, Pollachius virens и Clupea harengus
                                    
                                 
                              
                                     
                                 
                                 
                                    Група III
                                 
                                 
                                    Оцветители с комбинирани максимални количества
                                 
                                 
                                    500
                                 
                                 
                                    (84)
                                 
                                 
                                    само сурими и подобни продукти и заместители на сьомга на основата на Theragra chalcogramma, Pollachius virens и Clupea harengus“
                                 
                              
                  
                        2)
                     
                     
                        вписването за Сънсет жълто FCF/Жълто-оранжев S (Е 110) се заменя със следното:
                        
                                     
                                 
                                 
                                    „Е 110
                                 
                                 
                                    Сънсет жълто FCF/Жълто-оранжев S
                                 
                                 
                                    200
                                 
                                 
                                    (63)
                                 
                                 
                                    само заместители на сьомга на основата на Theragra chalcogramma, Pollachius virens и Clupea harengus“
                                 
                              
                  
                        3)
                     
                     
                        вписването за Понсо 4R, Кохинил червено А (Е 124) се заменя със следното:
                        
                                     
                                 
                                 
                                    „Е 124
                                 
                                 
                                    Понсо 4R, Кохинил червено А
                                 
                                 
                                    200
                                 
                                 
                                    (63)
                                 
                                 
                                    само заместители на сьомга на основата на Theragra chalcogramma, Pollachius virens и Clupea harengus“
                                 
                              
                  
                        4)
                     
                     
                        първото вписване за ликопен (E 160d) се заменя със следното:
                        
                                     
                                 
                                 
                                    „Е 160d
                                 
                                 
                                    Ликопен
                                 
                                 
                                    10
                                 
                                 
                                     
                                 
                                 
                                    само заместители на сьомга на основата на Theragra chalcogramma, Pollachius virens и Clupea harengus“